《示州父老》
清代·李宪乔

朝廷置群吏，本以为尔氓。岂为奴隶辈，朘尔厚其生。

不知当事奴，何以冥此情。前因外番乱，近防皆出兵。

庙谟在不战，民困实所矜。挽输已累岁，十室九不赢。

谁谓于此际，而反暴其征。仆隶专指挥，众心那得平。

我本承其乏，又切击此形。无能救彫瘵，中夜心怦怦。

召集诸父老，积币为我明。敢云即尽蠲，庶使渐已轻。

长谢奴与隶，不能为若营。稍待民气复，吾志当得行。

勤勤诸父老，告报喜且惊。譬疾未得药，遽有良医名。

我闻实内愧，亦可感尔诚。何以相究竟，勿自负我盟。

作者简介：山东高密人，字子乔，号少鹤。乾隆四十一年召试举人，官归顺知州。工诗文。有《少鹤诗钞》、《鹤再南飞集》、《龙城集》、《宾山续集》。